ભારત વિકાસશીલ દેશ તરીકેની ગણના વિશ્વમાં થઈ રહી છે. ખુબ જ ઝડપથી વિકસીત થતો કોઈ દેશ હોય તો તે ભારત છે. કે જ્યાં સ્થિર સરકાર આવી છે, અને આર્થિક સુધારાને ખુબ જ ઝડપથી અમલમાં મુકી રહી છે. વિદેશી નીતિના પણ વખાણ થઈ રહ્યા છે. કેન્દ્ર સરકાર સબસીડીમાં કાપ મુકીને દેશના માથે રહેલ ભારણને ઘટાડી રહી છે. ટેક્સ રીફોર્મ્સ કરીને આવકવેરાને સરળ કરી રહી છે. નોટબંધી કર્યા પછી એક દેશ એક ટેક્સનું સુત્ર આપીને જીએસટીનો અમલ કરાવ્યો છે. જીએસટી આવ્યા પછી સરકારની આવકમાં વધારો થયો છે. મોંઘવારીનો દર અંકુશમાં આવી રહ્યો છે. રીઝર્વ બેંક ઓફ ઈન્ડિયા સતત વ્યાજ દર નીચા કરી રહી છે. કે જેનાથી કોર્પોરેટ સેકટરને ઓછા વ્યાજે ધિરાણ મળી રહે, અને તેની સાથે ઓછા વ્યાજ હશે તો ઓટો અને ઈન્ફ્રા સેકટરને પણ લાભ થશે. ખેતી ક્ષેત્રમાં બમ્પર પાકના આંકડા જાહેર થયા છે, આ બધા પોઝિટિવ ફેકટર છતાં જીડીપી ગ્રોથ ઘટીને કેમ આવ્યો ? તેનું મંથન થવું જ જોઈએ.